S-878/2012

Mál þetta, sem dómtekið var í dag, var höfðað með ákæru ríkissaksóknara, dagsettri 29. nóvember sl., á hendur P-kk-þgf G-kk-þgf Ó-kk-þgf, Reykjavík en nú gæslufanga, „fyrir rán, með því að hafa, laugardaginn 17. nóvember 2012, farið inn á veitingastaðinn Kaffivagninn Grandagarði, Reykjavík, með grímu fyrir andlitinu og vopnaður stóru skrúfjárni. Ákærði ógnaði starfsmanni Kaffivagnsins, J-x-x L-x-x K-x-x, með skrúfjárninu öskraði á hana og skipaði henni að opna peningakassa veitingastaðarins, stökk yfir afgreiðsluborðið og hóf að stinga skrúfjárninu í peningakassann, kastaði honum síðan í gólfið, en við það opnaðist peningakassinn. Ákærði hrifsaði því næst peninga úr kassanum, um 30.000 kr., og hljóp út af veitingastaðnum með þýfið.

Brot ákærða telst varða við 252. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Einkaréttarkröfur:

J-x-x L-x-x K-x-x krefst miskabóta úr hendi ákærða að fjárhæð kr. 600.000 með vöxtum skv. 8. gr. laga nr. 38/2001 um vexti og verðtryggingu frá 17. nóvember 2012 til greiðsludags en að mánuði liðnum frá birtingu bótakröfu er krafist dráttarvaxta af sömu fjárhæð skv. 6. gr. sbr. 5. gr. og 9. gr. vaxtalaga til greiðsludags, auk greiðslu þóknunar réttargæslumanns.

Af hálfu Kaffivagnsins ehf. er krafist skaðabóta að fjárhæð kr. 119.000 með vöxtum skv. 8. gr. laga nr. 38/2001 um vexti og verðtryggingu frá 17. nóvember 2012 til greiðsludags en að mánuði liðnum frá birtingu bótakröfu er krafist dráttarvaxta af sömu fjárhæð skv. 6. gr. sbr. 5. gr. og 9. gr. vaxtalaga til greiðsludags, auk greiðslu málskostnaðar við að halda fram bótakröfunni.“

Ákærði hefur fyrir dómi skýlaust játað að hafa framið brot það sem honum er gefið að sök í ákærunni og er játning hans studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið sem er réttilega fært til refsiákvæði í ákærunni.

Ákærði hefur mótmælt miskabótakröfu J-x-x L-x-x K-x-x. Engin gögn liggja fyrir í málinu um hvort eða hversu mikið áfall brotaþola hafi verið en af gögnum málsins má draga þá ályktun að hún hafi orðið mjög skelkuð. Þykir hún því eiga rétt á miskabótum að fjárhæð 150.000 krónur með vöxtum og málskostnaði eins og segir í dómsorði.

Ákærði hefur samþykkt bótakröfu Kaffivagnsins ehf. og verður hún tekin til greina með vöxtum og málskostnaði eins og segir í dómsorði.

Það athugast að ákærða voru birtar kröfurnar í dag og miðast upphaf dráttarvaxta við þann tíma er liðnir eru 30 dagar frá deginum í dag.

Samkvæmt sakarvottorði ákærða var hann sektaður á árinu 2004 fyrir að aka of hratt. Ákærði hefur játað brot sitt greiðlega hjá lögreglu og fyrir dómi. Refsing hans er því hæfilega ákveðin 9 mánaða fangelsi en með vísun til framangreinds þykir mega fresta fullnustu 6 mánaða af henni og skal sá hluti hennar falla niður að liðnum 2 árum, haldi ákærði almennt skilorð 57. gr. almennra hegningarlaga nr. 19/1940. Ákærði greiði málsvarnarþóknun skipaðs verjanda síns, B-kk-ef E-kk-ef hdl., 150.600 krónur.

A-kk-nf Í-kk-nf héraðsdómari, kveður upp dóm þennan.

D ó m s o r ð :

Ákærði, P-kk-nf G-kk-nf Ó-kk-nf, sæti fangelsi í 9 mánuði, en fresta skal fullnustu 6 mánaða af refsingunni og falli sá hluti hennar niður að liðnum 2 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940. Til frádráttar óskilorðsbundna hluta refsingarinnar skal koma gæsluvarðhaldsvist ákærða frá 18. nóvember 2012.

Ákærði greiði J-x-x L-x-x K-x-x 150.000 krónur með vöxtum samkvæmt 1. mgr. 8. gr. laga nr. 38/2001 frá 17. nóvember 2012 til 5. janúar 2013, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 75.300 krónur í málskostnað.

Ákærði greiði Kaffivagninum ehf. 119.000 krónur með vöxtum samkvæmt 1. mgr. 8. gr. laga nr. 38/2001 frá 17. nóvember 2012 til 5. janúar 2013, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 75.300 krónur í málskostnað.

Ákærði greiði málsvarnarþóknun skipaðs verjanda síns, B-kk-ef E-kk-ef hdl., 150.600 krónur.

A-kk-nf Í-kk-nf